als_Latn dik_Latn sag_Latn
Hije dopingu, arrestohet çiklisti Remi Di Gregorio (Burimi: Gazeta Shqip, gazeta-shqip.com )
Turi i Francës
Francezi është kontaktuar nga një trafikant i produkteve dopuese
Çiklisti francez, Remi di Gregorio, i ekipit Kofidis, është arrestuar të martën nga agjentë të policisë franceze dhe xhandarmërisë kundër dëmeve ndaj Mjedisit dhe Shëndetit Publik për një çështje të lidhur me dopingun. Sipas “L’Equipe”, Di Gregorio është kontaktuar në telefonin celular nga një “trafikant i mundshëm i produkteve dopues”. Di Gregorio ka qenë objekt i përgjimeve nga policia që në vitin e kaluar, kur ishte pjesë e ekipit Astana. Policia hyri mëngjesin e djeshëm në hotelin ku qëndrojnë çiklistët e Kofidis, në Bourg-en-Bresse. Përveç arrestimit të çiklistit 26-vjeçar francez, janë ndaluar edhe dy persona, të cilët mendohet se kanë lidhje me këtë çështje. Dje është mësuar zyrtarisht që kampioni i botës i kronometrit, Toni Martin, ka braktisur Turin e Francës pas nëntë ditësh kompeticion në mënyrë që të jetë i gatshëm për pjesëmarrjen në Lojërat Olimpike “Londër 2012”. Çiklisti gjerman ka dhembje në kyçin e dorës së majtë, pasi u rrëzua në etapën e parë të Turit të Francës, por ka vazhduar të xhirojë në të gjitha etapat. Dje përfundoi i 12-i në kronometrin e Besancon. “Kjo është gjëja e duhur për t’u bërë dhe jam i sigurt se djemtë do më kuptojnë. Kam tri javë kohë para Lojërave Olimpike dhe do të jap maksimumin për të qenë në formë për këtë eveniment”, u shpreh kampioni në fuqi i Xhiros së Belgjikës.
11.07.2012
Burimi: Gazeta Shqip
als_Latn lit_Latn als_Latn als_Latn unk als_Latn